**Stea adusă de vânt**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De la început ai fost adusă de vânt

Ca o sămânță.

Am și glumit: "Cine-a mai văzut

Stea adusă de vânt?"

Dar mai târziu,

Când mi te-ai așezat pe frunte

Și-ai început să-ncolțești

Am înțeles că ești o sămânță.

Lacomă, înfiptă sălbatec în creier,

Cu raze aspre închipuind rădăcini,

Ești o sămânță.

Ce păcat

Că planta pe care,

Lumină din lumină, o naști

Nu se poate vedea

Decât după ce

Mă voi fi întunecat.